Folketing
2003-11-13

Vi har som regel støttet de aftaler, der er blevet indgået i Folketingets Europaudvalg vedrørende åbenhed, fordi vi har det synspunkt, at små fremskridt er bedre end ingen fremskridt. Men jeg må da indrømme, at jeg er pessimist på baggrund af den debat, vi har i dag. Jeg synes, meldingerne overvejende har været negative, men jeg vil selvfølgelig sige tak til Dansk Folkeparti og SF for overvejende positive tilkendegivelser. Resten af billedet har været, at processen nu er begyndt at gå baglæns, og at Danmark ikke længere har tænkt sig at beholde førertrøjen med hensyn til åbenhed. Den må vi så overlade til svenskerne og andre. Jeg synes da, det er skuffende og trist, at vi, der har rejst rundt i Europa og sagt, at vi havde en model, der kunne tjene som forbillede for andre parlamenter, nu må erkende, at vi er ved at rykke ned i feltet og endda risikerer at havne helt nede bagi.